b'\n_START_ARTICLE_\nStoje\xc4\x8di kol\n_START_PARAGRAPH_\nStoje\xc4\x8di kol ali d\xc5\xbeand\xc5\xbevang (tradicionalna kitaj\xc5\xa1\xc4\x8dina: \xe7\xab\x99\xe6\xa1\xa9; pinyin: zhan zhuang; Wade\xe2\x80\x93Giles: chan chuang; v ju\xc5\xbenokitajski izgovorjavi podobno kot d\xc5\xbeem d\xc5\xbeong) je sistem \xc4\x8digung vaj, za katere so zna\xc4\x8dilne mirujo\xc4\x8de stoje, in katerih namen je razvijati stabilnost in mo\xc4\x8d ter okrepiti svoje zdravje. Med tem, ko je pri medicinskem \xc4\x8digungu glavni poudarek na krepitvi zdravja in spro\xc5\xa1\xc4\x8denosti, se Stoje\xc4\x8di kol lahko uporablja tudi kot priprava za borilne ve\xc5\xa1\xc4\x8dine, saj krepi telesno stabilnost in mo\xc4\x8d ter pove\xc4\x8duje sposobnost za napad in obrambo.\n_START_SECTION_\nZgodovina\n_START_PARAGRAPH_\nV klasi\xc4\x8dnem delu tradicionalne kitajske medicine, ki ima naslov Huangdinej\xc4\x91ing (\xc2\xbbInterni zakonik Rumenega cesarja\xc2\xab; napisan med 5. in 3. stoletjem pr.n.\xc5\xa1.), se v poglavju \xc5\xa0anggutjand\xc5\xbeenlun (\xe4\xb8\x8a\xe5\x8f\xa4\xe5\xa4\xa9\xe7\x9c\x9f\xe8\xae\xba) pojavi stavek\xc2\xa0\xc2\xbbStoj v samoti in \xc4\x8duvaj svojega duha\xc2\xab. Na nekem drugem mestu Huangdinej\xc4\x91ing omenja spro\xc5\xa1\xc4\x8danje starodavnih duhovnih bitij, ki so\xc2\xa0\xc2\xbbstala med nebom in zemljo\xc2\xab. Okrog leta 600 je zdravnik \xc4\x8cao Juan Fang napisal delo D\xc5\xbeubingjuanhoulun, v katerem je omenil\xc2\xa0\xc2\xbbvzravnano dr\xc5\xbeo\xc2\xab.  Obstaja velika verjetnost, da se omenjeni stavki nana\xc5\xa1ajo na vadbo Stoje\xc4\x8dega kola. Skozi stoletja se je razvilo mnogo oblik vadbe Stoje\xc4\x8dega kola. Vadba D\xc5\xbeand\xc5\xbevanga pa se je pri\xc4\x8dela mno\xc5\xbei\xc4\x8dno \xc5\xa1iriti \xc5\xa1ele v petdesetih letih 20. stoletja.\n_START_SECTION_\nVadba\n_START_PARAGRAPH_\nZa vadbo Stoje\xc4\x8dega kola so zna\xc4\x8dilne mirujo\xc4\x8de stoje\xc4\x8de dr\xc5\xbee z eno ali obema nogama na tleh. Vse mirujo\xc4\x8de dr\xc5\xbee, ki si jih lahko zamislimo, nam lahko dajejo ob\xc4\x8dutek, da so energijsko mo\xc4\x8dne.\n_START_SECTION_\nVadba posameznih dr\xc5\xbe\n_START_PARAGRAPH_\nPred pri\xc4\x8detkom vadbe Stoje\xc4\x8dega kola moramo obvezno narediti ogrevalne vaje,  V nekaterih praksah \xc4\x8digunga je Stoje\xc4\x8di kol vklju\xc4\x8den tako, da \xc5\xbee sledi nizu razteznih vaj, npr. v \xc5\x9bjanggungu, vuming\xc4\x8digungu in v Falungungu. Pogosto gre pri ogrevalnih vajah za izvajanje Osmih brokatnih vaj. Po zaklju\xc4\x8dku vadbe pa lahko vadimo \xc4\x8digung hojo._NEWLINE_Pri osnovnem nivoju vadbe stojimo z vzporednimi stopali, ki gledajo naprej, pri \xc4\x8demer mora biti razdalja med stopali enaka \xc5\xa1irini ramen. Obvezno stojimo vzravnano. Spodnja \xc4\x8deljust je rahlo potegnjena nazaj, zobje so rahlo razdvojeni. Jezik se obi\xc4\x8dajno dotika neba. Obraz je bodisi spokojen z zaprtimi ustnicami ali pa so usta v rahlem smehljaju. O\xc4\x8di so lahko odprte ali zaprte. Nekateri priporo\xc4\x8dajo, da s pokr\xc4\x8denjem mi\xc5\xa1ic presredek oziroma anus nekoliko privzdignjen. Um mora postati umirjen._NEWLINE_Priporo\xc4\x8da se, da d\xc5\xbeand\xc5\xbeuvang na pri\xc4\x8detku vadimo le enkrat dnevno, kasneje pa lahko tudi dvakrat dnevno. Prav tako je priporo\xc4\x8dljivo, da na pri\xc4\x8detku dolo\xc4\x8deno dr\xc5\xbeo vadimo le nekaj minut, nato pa podalj\xc5\xa1ujemo \xc4\x8das vadbe, dokler v dr\xc5\xbei ne vztrajamo do 20 minut._NEWLINE_Priporo\xc4\x8dljivo je, da se Stoje\xc4\x8dega kola lotimo z osnovno vajo, ki se imenuje Vu\xc4\x91i. Pri tej vaji stojimo naravno, roke visijo ob telesu. \xc5\xa0ele nato napredujemo k vse bolj zahtevnim vajam._NEWLINE_Med najbolj osnovnimi vajami je Dr\xc5\xbeanje balona pred trebuhom, kjer kolena obi\xc4\x8dajno \xc5\xbee nekoliko upognemo. Dr\xc5\xbeanje balona pred prsmi je \xc5\xa1e bolj poznana vaja in naj bi ugodno vplivala na vso hrbtenico.\n_START_SECTION_\nU\xc4\x8dinki\n_START_PARAGRAPH_\nPo tradicionalni razlagi naj bi redna vadba Stoje\xc4\x8dega kola omogo\xc4\x8dala odprtje energijskih meridianov v telesu, pri \xc4\x8demer naj bi se pove\xc4\x8dal tudi nivo \xc4\x8dija. Predvsem vadba polo\xc5\xbeajev z rokami v bli\xc5\xbeini glave naj bi povzro\xc4\x8dala dvig modrosti in pogosto tudi zunaj\xc4\x8dutne zaznave._NEWLINE_Osnovne raziskave d\xc5\xbeand\xc5\xbevanga ka\xc5\xbeejo, da ima redna vadba najve\xc4\x8djo mo\xc4\x8d predvsem pri odpravljanju visokega krvnega pritiska in nevrastenije. Sicer pa vadba Stoje\xc4\x8dega kola pomaga tudi pri spro\xc5\xa1\xc4\x8danju, laj\xc5\xa1anju diabetesa, pospe\xc5\xa1evanju krvnega obtoka, izbolj\xc5\xa1anju dihanja in izbolj\xc5\xa1anju te\xc5\xbeav pri dr\xc5\xbei hrbtenice. Na splo\xc5\xa1no koristi zdravju srca, pomaga pri artritisu, astmi, gastroenteritisu, hepatitisu, lipomu, pove\xc4\x8dani \xc5\xa1\xc4\x8ditnici, na Kitajskem pa Stoje\xc4\x8di kol uporabljajo tudi za zdravljenje rakavih obolenj._NEWLINE_Pri vadbi Stoje\xc4\x8dega kola se lahko pojavijo obi\xc4\x8dajne reakcije. Za\xc4\x8detniki pogosto poro\xc4\x8dajo o bole\xc4\x8dinah v mi\xc5\xa1icah oziroma o trzanju mi\xc5\xa1ic med vadbo. V kolikor nimamo mo\xc4\x8dneje pokr\xc4\x8denih kolen, so obremenjene predvsem roke, kjer se lahko pojavijo bole\xc4\x8dine ali ob\xc4\x8dutek te\xc5\xbee- toda po vadbi praviloma sledi ob\xc4\x8dutek spro\xc5\xa1\xc4\x8denosti telesa brez ob\xc4\x8dutka utrujenosti, ki je zna\xc4\x8dilen za fizi\xc4\x8dno delo. Ostale reakcije so otrplost, ob\xc4\x8dutenje toplote, ob\xc4\x8dutek asimetrije, spontano tresenje telesa, pri tem pa tresenje in bole\xc4\x8dine praviloma minejo \xc5\xbee po nekaj tednih redne vadbe. Pogosteje se tresenje pojavlja pri dr\xc5\xbeanju rok nad nivojem ramen.\n_START_SECTION_\nKontraindikacije\n_START_PARAGRAPH_\nPaziti je potrebno, da se vadbe lotimo ustrezno ogreti, in da napredujemo postopoma, saj tako zmanj\xc5\xa1amo mo\xc5\xbenost zapletov. Vadba z dr\xc5\xbeo rok nad glavo lahko povzro\xc4\x8di zunaj\xc4\x8dutne zaznave barv in vonjav, vendar pa so tak\xc5\xa1ne dr\xc5\xbee lahko \xc5\xa1kodljive za ljudi s sr\xc4\x8dnimi obolenji ali za ljudi z ve\xc4\x8djimi du\xc5\xa1evnimi motnjami.'